b'\n_START_ARTICLE_\nMorm\xc3\xa2ntul lui Mihai Viteazul\n_START_PARAGRAPH_\nMorm\xc3\xa2ntul lui Mihai Viteazul se afl\xc4\x83 la cca. 3 km sud de centrul municipiului Turda (pe Aleea Obeliscului). Aici a fost \xc3\xaengropat trupul lui Mihai Viteazul (capul a fost dus la M\xc4\x83n\xc4\x83stirea Dealu de l\xc3\xa2ng\xc4\x83 T\xc3\xa2rgovi\xc8\x99te, fosta capital\xc4\x83 a \xc8\x9a\xc4\x83rii Rom\xc3\xa2ne\xc8\x99ti). Trupul lui Mihai Viteazul este \xc3\xaengropat \xc3\xaen zona numit\xc4\x83 C\xc3\xa2mpia Turzii (3 km sud de Turda), nu \xc3\xaen ora\xc8\x99ul C\xc3\xa2mpia Turzii.\n_START_SECTION_\nIstoric\n_START_PARAGRAPH_\nIni\xc8\x9bial, pe acest loc, so\xc8\x9bia sa - Doamna Stanca -, cu \xc3\xaenvoirea principelui Transilvaniei Gabriel B\xc3\xa1thory, a reu\xc8\x99it s\xc4\x83 ridice o capel\xc4\x83 \xc3\xaen stil bizantin, distrus\xc4\x83 ulterior inten\xc8\x9bionat de c\xc4\x83tre na\xc8\x9bionali\xc8\x99ti fanatici maghiari. Capela a fost realizat\xc4\x83 sub forma unei troi\xc8\x9be, a\xc8\x99a cum este reprezentat\xc4\x83 pe o acuarel\xc4\x83 realizat\xc4\x83 \xc3\xaen 1820, achizi\xc8\x9bionat\xc4\x83 de istoricul turdean Istv\xc3\xa1n T\xc3\xa9gl\xc3\xa1s (1853-1915), apoi de contele J\xc3\xb3zsef Kem\xc3\xa9ny (1795-1855) din Luncani._NEWLINE_Spre sf\xc3\xa2r\xc8\x99itul secolului al XIX-lea, preotul greco-catolic Vasile Moldovan din localitatea S\xc3\xa2nmihaiu, azi comuna Mihai Viteazu, a cump\xc4\x83rat terenul cu morm\xc3\xa2ntul, spre a-l feri de alte profan\xc4\x83ri._NEWLINE_Pe locul fostei capele, a fost realizat\xc4\x83 \xc3\xaen anul 1928 de c\xc4\x83tre Comitetul Femeilor Rom\xc3\xa2ne din Turda o troi\xc8\x9b\xc4\x83 din lemn, la recomandarea \xc8\x99i la dorin\xc8\x9ba Regelui Ferdinand I, exprimat\xc4\x83 la vizita sa, \xc3\xaempreun\xc4\x83 cu Regina Maria, prin Turda \xc3\xaen anul 1919. Realizarea Troi\xc8\x9bei a fost posibil\xc4\x83 \xc8\x99i cu sprijinul \xe2\x80\x9eSociet\xc4\x83\xc8\x9bii monumentelor istorice\xe2\x80\x9d din Bucure\xc8\x99ti. Troi\xc8\x9ba de lemn, \xc3\xaen prezent expus\xc4\x83 la Muzeul de Istorie din Turda (din anul 1977), este lucrat\xc4\x83 \xc3\xaen stil popular. Ea are gravat\xc4\x83 inscrip\xc8\x9bia: \xe2\x80\x9eAici a fost r\xc4\x83pus marele voievod Mihai Viteazul la 9 august 1601\xe2\x80\x9d._NEWLINE_Monumentul nou (obeliscul) a fost inaugurat pe data de 5 mai 1977. \xc3\x8enalt de 1601 cm (cifra evoc\xc4\x83 anul mor\xc8\x9bii 1601), obeliscul este opera sculptorului Marius Butunoiu. Este confec\xc8\x9bionat din beton armat, placat cu travertin de Ru\xc8\x99chi\xc8\x9ba, pe un soclu dreptunghiular din tuf vulcanic. Are trei laturi, simboliz\xc3\xa2nd cele trei principate unite sub Mihai Viteazul \xc3\xaen anul 1601. La baza fiec\xc4\x83rei laturi se afl\xc4\x83 stemele celor trei principate, executate din marmur\xc4\x83 alb\xc4\x83 de Simeria (la fel ca \xc8\x99i placa morm\xc3\xa2ntului) de c\xc4\x83tre artistul clujean Vasile Rus-Batin. Placa are sculptat sigiliul lui Mihai Viteazul \xc8\x99i inscrip\xc8\x9bia \xe2\x80\x9eAici odihne\xc8\x99te Mihai Viteazul (1593-1601) Domn al \xc8\x9a\xc4\x83rii Rom\xc3\xa2ne\xc8\x99ti, al Ardealului \xc8\x99i a toat\xc4\x83 \xc8\x9aara Moldovei\xe2\x80\x9d apoi sunt trecute luptele sale eroice de la Nicopole, Sadova, C\xc4\x83lug\xc4\x83reni, \xc8\x98elimb\xc4\x83r, Mir\xc4\x83sl\xc4\x83u, Gur\xc4\x83sl\xc4\x83u._NEWLINE_\xc3\x8en vecin\xc4\x83tatea monumentului, a fost construit\xc4\x83 \xc3\xaen anul 2005 Biserica Mihai Vod\xc4\x83, copie a bisericii M\xc4\x83n\xc4\x83stirii Mihai Vod\xc4\x83 ridicat\xc4\x83 la Bucure\xc8\x99ti de c\xc4\x83tre Mihai Viteazul.'